






Lakner Zoltán

Kell még valamit
mondanom

Lendvai Ildikó közügyei
– részlet –

[image: Napvilág Kiadó]





Megjelent a Politikatörténeti Alapítvány

és a Szociális Demokráciáért Intézet támogatásával.

[image: PTA]   [image: szdi_logo_Redo]





Címlapfotó, »1«, »12«  © Bazánth Ivola

»9« Balközép, 2007. szeptember

Egyéb fotók: Lendvai Ildikó tulajdona









Elektronikus kiadás, 2026

ISBN 978 963 338 592 0



Napvilág Kiadó, Budapest 

www.napvilagkiado.eu



Minden jog fenntartva. Jelen könyvet vagy annak részleteit tilos reprodukálni, adatrendszerben tárolni, bármely formában vagy eszközzel – elektronikus, fényképészeti vagy más módon – a kiadó engedélye nélkül közölni.




Tartalom


Előszó
Egy történet a jelenkorból
(Lakner Zoltán)

Első beszélgetés, 2023
Magaslatok és mélységek

1. Polgárok a kommunisták Magyarországán
A politikai érdeklődés kezdetei
1946–1974

2. Rendszertől váltásig
Politikai inasévek
1974–1988

3. Lekésett vonat
Lendvai Ildikó rendszerváltása
1989–1990

4. Dafke szocialisták
Élet az utódpártban
1990–1994

5. Morális erőpróbák
Az első koalíció
1994–1998

6. Rohanunk a polarizációba
Lappangó identitásválság és profi kampánygépezet
1998–2002

7. Elszalasztott fordulat
A politikacsinálás közepén
2002–2004

8. Hosszú kétezerhat
Aláaknázott reformkor
2004–2009

9. Mindenki bennünk csalódott
Az összeomlás lökéshullámai
2009–2010

10. Az elveszett baloldal keresése
Országgyűlési képviselőből közéleti civil
2010–2022

Záróbeszélgetés, 2023
Világfelelős a Karpenstein utcában

Jegyzetek

Lendvai Ildikó időrendben

Háttérinformációk tartalomjegyzéke

Névmutató







Előszó
Egy történet a jelenkorból

Körülbelül tíz éve foglalkoztat a gondolat, hogy „a Lendvairól” könyvet kellene írni. Nagyjából azóta, hogy a közöttünk addig fennálló néhány éves munkakapcsolat véget ért. Azt megelőzően különféle szerepekben találkoztunk: egyetemi hallgatóként figyeltem a vitatechnikáját a parlament kulturális bizottságában, politikai elemzőként informatív háttérbeszélgetésekre nyílt vele lehetőségem, amikor kormánypárti frakcióvezető volt, ezt követte a közös munka az MSZP Programtanácsában. A politikusok iránti csodálattól eleve idegenkedem, mivel elhomályosítja a kritikai érzéket, de szívesen nevezem magunkat olyan beszélgetőtársaknak és vitapartnereknek, akik gyakrabban értenek egyet, mintsem jutnak eltérő következtetésre. Ez azonban önmagában még talán nem indokolná a kötetnyi érdeklődést – számos más tényező viszont igen.

Legelőször is, a visszavonult politikusok memoárja Magyarországon méltatlanul alábecsült műfaj, holott a politikai döntések születésének az a verziója, ami a saját emlékeikben él, elsődleges és semmivel sem helyettesíthető történeti forrás. Ott voltak, belülről látták. Nem tanulság nélküli az sem, milyen az a pályaív, életút, ami meghatározza a politikussá válást. Minden visszaemlékezés és életrajz hasznos: többet tudunk meg általuk azokról, akikre közfelelősséget bíztak a választók.

A visszaemlékezés önmagában való hasznosságán túl fontos a konkrét személy visszaemlékezéseinek jelentősége. Lendvai Ildikó egy nyolc évig tartó kormányzati időszakban volt a (nagyobbik) kormánypárt frakcióvezetője, majd elnöke. Habár sosem volt kormánytag, rendszeresen helyet foglalt a döntéshozói asztaloknál. Meghatározó szereplője volt a magyar politika alakításának. Ennek az időszaknak és az e szerep betöltéséhez vezető éveknek a tanulmányozása hozzájárul a magyar politika múltbeli és mai folyamatainak jobb megértéséhez.

Ezt a már amúgy sem alacsony tétet emeli, hogy egy politikusnőről van szó a magyar politika meglehetősen nőmentes környezetében. Lendvaiénál magasabb politikai pozíciót – köztársasági elnöki, házelnöki, miniszteri posztot – betöltő nők voltak és vannak Magyarországon, mégis megkockáztatható, hogy Lendvai Ildikó volt az elmúlt harminchárom év legbefolyásosabb politikusnője, ha a formális poszt és az informális befolyás eredőjét vesszük figyelembe.

Ettől pedig másféle fontosságot is nyerhet az, ahogyan a saját közéleti szerepét látja. Eleve sokkal többet kellene arról beszélni, hogy a politikusok nem különleges lények, sem próféták, sem pedig az emberiség söpredékei – legalábbis ez utóbbiért külön meg kell dolgozniuk. A politika nem önmagában érdekes. Az ad neki jelentőséget, hogy mit mutat meg a társadalom működéséből, és az, hogy mit tesz hozzá ehhez a működéshez.

Ennélfogva a politikában felmerülő döntési szituációk, értékdilemmák, a szuboptimális megoldásokkal való kényszerű és elkerülhetetlen együttélés, a konfliktusok felvállalásának helyesen megválasztott vagy elpuskázott időzítése, egy közösség egyben tartásának nehézsége vagy ennek szükségtelenné válása, a meg nem hozott döntések nyomasztó terhei mind-mind nagyon is hasonlítanak bármely, tetszőleges területen felmerülő vezetői élethelyzetre. Talán még vezetőnek sem kell lenni mindehhez. Fontos megérteni azt is, hogy ki „miben volt”, amikor egy adott helyzetben állást foglalt, mit tudhatott akkor a körülményekről, mely információkkal rendelkezett, s melyekkel nem, melyek voltak a korszak meghatározó véleményáramlatai, várakozásai, hitei és tévhitei, amelyek az ő helyzetértékelését és a döntéseit is befolyásolták.

A könyv lapjairól kiderül, Lendvai Ildikó milyen változatos módszerekkel tolja el magától utólag is a vezetői szerepet, miközben talán éppen az az egyik leginkább megvitatásra érdemes kérdés, hogy vajon csak az egyszemélyi, autoriter módszerekkel dolgozó vezető tekinthető‑e vezetőnek, s vajon nem kellene ugyanolyan elismerést kapniuk a bevonó, konfliktusfeloldó, egyeztető és kommunikáló vezetők készségeinek. Hiszen éppen e készségek nagyobb tisztelete egy sokkal élhetőbb társadalmi környezethez vezetne. De a könyvre olykor jellemző idealisztikus elkalandozások helyett maradjunk most csak annyiban, hogy ez a könyv politikus-életrajz, egyben elbeszélt politikatörténet, mégis, a benne felmerülő élethelyzetek tapasztalatai alkalmazhatók a politikán kívüli szituációkra is. Akár úgy is lehet tehát olvasni, mint egy vezető pozíciókat betöltő nő pályarajzát, aki történetesen a politikában vállalt szerepet.

A könyv politikaértelmezéséhez lényeges még az is, hogy egy politikus ugyan szereplő a színpadon, ahol zajlik a játszma, ám maga a színpad is egy bizonyos társadalmi, történelmi kontextuson belül helyezkedik el. Annak leírása, hogy egy politikus – ha politikushoz méltón egyáltalán gondol róluk valamit – hogyan viszonyul e történelmi és társadalmi adottságokhoz, milyennek látta és látja most azokat, hogyan próbált és próbál rajtuk változtatni, fontos hozzájárulás a közelmúlt, a félmúlt, a folyamatos jelen értelmezéséhez. Mindez sajátos árnyalat a számos forrás alapján kialakítható korrajzon.

Egy politikus, még ha vissza is vonult, nem fosztható meg attól, hogy megalkossa önmagára vonatkozó narratíváját. Az egyik legfontosabb képesség, amivel egy politikus rendelkezik – ha nem rendelkezik vele, akkor nem politikus, legfeljebb politikai szakmunkás –, hogy képes értelmezni a helyzetet és a helyzetét egy viszonyrendszerben. Nincs olyan politikus, aki ne a saját igaza mellett érvelne. Ez talán hasonlít arra a (színház)rendezői attitűdre, hogy minden szereplőnek a saját igazságát kell kikutatnia. Ez tehát alapadottság egy politikusnál, gyakori hiba viszont, hogy a politikusi visszaemlékezések önfényezésbe vagy a meg nem értett géniusz önsajnálatába torkollnak. Lendvaitól azt vártam, hogy amellett, hogy a saját történetével azonosul, képes lesz az önreflexióra, önkritikára, öniróniára. Ezáltal képes ellépni a saját értelmezéseitől, s attól még, hogy ragaszkodik a maga igazságához, megértheti másét is, netán esetenként arra a következtetésre jut, hogy tévedett. Bár a tévedhetetlenséggel szemben a hibák belátására való hajlandóság is egyfajta hagyatékápolás egy volt politikus részéről, az önreflexió azért lényeges, mert ily módon több oldalról és az okokat, következményeket mélyebbre hatóan lehet megvilágítani. Egész egyszerűen többet tudunk meg egy-egy helyzetről, ha nem egy eleve adott igazságot tételezünk fel, hanem több oldalról meg tudjuk vizsgálni a körülményeket. Mondhatni, vissza tudunk menni vele az útkereszteződéshez, hogy együtt elemezzük, akkor éppen merre lehetett menni, és mi szólt a végül választott irány mellett. Ebben csakis az lehet partner, aki nem abból indul ki, hogy neki eleve mindig igaza kell – és kellett – hogy legyen.

Ezzel egy fontos módszertani problémához is elérkeztünk. Nem volt magától értetődő, hogy ennek a könyvnek interjúkötetnek kell lennie, szóltak érvek másféle megoldások mellett is. Az interjú irányába a munka kezdetekor elsősorban azért hajlottam, mert kár lett volna a Lendvaira jellemző egyedi megfogalmazásoktól megfosztani az olvasót, aki feltehetően többek között éppen ezek miatt érdeklődik iránta. Később arra is rájöttem, hogy éppen a folyamatos rákérdezés és visszakérdezés mélyíti el és adja vissza a forrásértékű önreflexiót.

Közösen kialakított munkamódszerünk az volt, hogy 2023 januárja és áprilisa között, illetve egy-két későbbi, kiegészítő alkalommal két-három órás, félig strukturált interjúkat készítettem Lendvai Ildikóval. Előre meghatározott kérdéssor mentén haladtunk, de megengedtük magunknak, hogy a kérdésekre adott válaszokon túllépjünk és elkalandozzunk, ami sok elágazáshoz, de rengeteg olyan információhoz is vezetett, amelyeknek a létezéséről máskülönben nem is értesültem volna. A folyamatos rá- és visszakérdezés mellett az összegyűjtött, nagyjából harmincöt órányi interjúszöveg szerkesztése és megírása, az interjúban felmerülő események, személyek közötti összefüggések ellenőrzése, olykor pontosítása vagy kiegészítése volt az egyik fontos feladat.

A másik cél az volt, hogy a személyes pálya mögött minél inkább tűnjön fel a kor, Lendvai Ildikó politika előtti, közbeni és utáni évei, évtizedei. Az interjúszöveget ezért magyarázó és elemző betétek egészítik ki, amelyek reményeim szerint a jobb megértést szolgálják, és egyúttal segítik a könnyebb olvasást is, hiszen nem kell az olvasónak a jegyzetekben, a mutatóban vagy a neten keresgélnie, miről is beszélünk. Így alakult ki a könyv kevert műfaja, amit magamban már az elején hibrid életrajznak neveztem el.

Ha egy politikusi visszaemlékezés történeti forrás, akkor ez a könyv a jelenkor, a félig vagy tán félig sem magunk mögött hagyott múlt egy története. Magyarország egy története. Sok története van Magyarországnak, de közülük biztosan ez az egyik.

Azért, hogy ez a könyv megszületett, köszönettel tartozom legelőször is Lendvai Ildikónak, aki vállalkozott erre a közös kalandra. Köszönöm Schneider Mártának, a Napvilág Kiadó igazgatójának, aki fantáziát látott az ötletben, és sokat tett azért, hogy a kiadáshoz szükséges feltételek összeálljanak. Hálás vagyok Klopfer Judit szerkesztőnek, hiszen részben miatta szerettem volna, hogy a könyv ennél a kiadónál jelenjen meg. Köszönet illeti Tóth Ákost, hogy a Jelen hetilapnál mindeközben rengeteg terhet átvállalt, már nem először. Köszönöm a barátaimnak a kétkedést, a biztatást, a segítséget, és ennek mindennemű kifejeződési formáját az interjúkészítési ötletektől és a százszázalékosan politikai megjegyzésektől a saját politikaképem kifeszegetésére tett elszánt kísérletekig.

Gábornak is ideje megköszönnöm, hogy ebben is velem volt.

Budapest, 2023. január–október

Lakner Zoltán

„Mégiscsak meg kellene próbálni”

Mi volt az első politikai élménye?

1956, a Sztálin-szobor ledöntése. Nemcsak hallottam róla, és nem is csak a ledöntött szobor darabjait láttam utólag, hanem magára a szobordöntésre is emlékszem. Az eseményekhez egészen közel, a Délibáb utcában laktunk, annak a lánykollégiumnak a szolgálati lakásában, ahol anyám volt az igazgató. Vele és a lányokkal kimentünk megnézni, mi történik. Tízévesen már nem voltam annyira kicsi, hogy ne értsem: ami itt történik, az szokatlan, meglepő, és átrendezheti az életet. Vagyis politikai esemény.

Kik inspirálták a baloldaliságra?

A családban az a nagybácsi, anyám húgának férje, akit szegényparasztként papoknál taníttattak, aztán népi kollégista lett, utána lelkes kommunista párttag, 1956-ban pedig Petőfi körös. 1956 után kirúgták az egyetemi adjunktusi állásából, pár évvel később mégis azok közé tartozott, akik újra beléptek a pártba. Mivel nagyanyám velük lakott, vasárnaponként náluk ebédeltünk. Ilyenkor hallottam arról, hogy léteznek különféle világnézetek, és hallottam azt is, hogyan kommentálja a nagybátyám és a nagynéném az aktuális eseményeket. Ez különösen érdekes volt, mert az én szüleim nem politizáltak. Nagybátyám vonzóvá tette a baloldaliságot. Azt is meg lehetett tőle tanulni, hogy attól, hogy valaki baloldali, még nem feltétlenül ért egyet mindazzal, ami a baloldalon vagy a baloldal nevében történik. Az embernek megvannak a saját belső harcai a saját oldalához képest is.

De nem csak családi hatások értek. Középiskolás koromban alaptörténetté vált számomra a spanyol polgárháború, ideálomként tekintettem Dolores Ibárruri kommunista vezetőre, akiről a „No pasaran!”, vagyis „Nem törnek át!” spanyol polgárháborús antifasiszta jelszó talán ma is sokaknak eszébe jut. Nyilván azért is néztem fel rá, mert ritkaságnak számítottak a nők a politikában. A magyar baloldal nagy alakjai közül sokan az én iskoláskoromban tiltólistán voltak, például Kéthly Annáról nemigen hallhattam akkoriban. Igaz, ma sem nagyon beszélünk az egykori kiváló baloldali politikusokról. Meghatározó személyiség volt még Helen Keller, aki a tanára, Anne Sullivan segítségével siketsége és vaksága mellett is olyannyira megtanulta a kapcsolatteremtés lehetséges formáit, hogy egyetemet végzett, és a huszadik század elején baloldali aktivistaként fellépett a fogyatékosok jogai, a nők választójoga és az abortuszhoz való jog érdekében. Helen Keller és Anne Sullivan arra tanítottak meg, hogy a baloldal egyfelől politika, másfelől pedig morál és kultúra is.

Mikortól tekintette magát politikusnak?

Könnyebben tudom megmondani, mikortól politizáltam. Az egyetemen már biztosan, hiszen amikor az 1968-as eseményekről vitatkoztunk, akár a tanárainkkal is, akkor bizonyosan politizáltunk. Nem csaptam be magam, tudtam, hogy a KISZ az egy politikai szervezet, bár az ott végzett tevékenységemet inkább tekintettem kulturális szervezőmunkának. Az MSZMP központi hivatalában végzett munkám nyilván politikai szervezetben és erőtérben zajlott, de ettől akkor még nem éreztem magam igazi profi politikusnak, inkább közvetítőnek az értelmiségi világhoz. Politizáltunk az Új Márciusi Frontban és a reformkörökben is, ám akkor sem gondoltam úgy, hogy politikai pályára lépek. Azt hiszem, politikussá válásom a demokratikus rendszerváltáshoz kötődik, ahhoz, hogy 1989-ben dacból beléptem az MSZP-be, és az első szabad választás idején plakátot ragasztottam a jelöltjeinknek. A politikusi pályám ezzel kezdődött.

Kellett‑e hazudnia politikusként?

Szép lenne erre azt válaszolni, hogy sosem mondtam valótlant, vagy legalább azt, hogy tudatosan sosem. Alkalmanként szépítettem meg helyzetet, vagy hagytam ki a mondandómból csúfító körülményeket, ez egy politikussal megesik. De van a rovásomon tételes hazugság. A D‑209-es botrány első napján úgy utasítottam vissza a parlamentben a Medgyessy Pétert érő vádakat, hogy addigra már tudtam, igaz, amit írtak róla. Nagyon rövid ideje tudtam róla, de már tudtam. Ám ha a kérdés arra vonatkozott, hogy a „Nem lesz gázáremelés!” mondatom hazugság volt‑e, arra az a válaszom, hogy nem. Ma sem tartom annak. Tényleg nem terveztük 2002-ben, hogy árat emelünk, és valóban úgy gondoltam, hogy ezt el lehet kerülni. Csak egy évvel később, egy egészen megváltozott helyzetben került rá sor. Ez tehát nem hazugság, hanem hiba volt, ami a politikában gyakran rosszabb. Ilyesmit egyszerűen nem lehet örök időkre megígérni, vagy egyáltalán azt a benyomást kelteni, hogy lehetséges.

Volt‑e olyan helyzet, amikor tudta, hogy igazat mond, de abból nagy baj lesz?

Ilyen helyzetből elég sok akadt. Elmondom az egyik első ilyen élményemet. Akkor még a budapesti MSZP-elnökség tagjaként vettem részt az 1994-es választási felkészülésben. Horn Gyula belső fórumokon sem mondta, hogy 3,60 lesz majd a kenyér, mármint forintban, de egyértelműen utalt rá, hogy a Kádár kori szociális biztonság ígéretét kell képviselni a kampányban. Békesi László akkori borús gazdasági helyzetértékelését osztva úgy gondoltam, ezt nem tehetjük, képtelenség, hogy ilyet sugalljunk a választóknak. Ezért, másokkal együtt, azt javasoltam a budapesti szervezetnek, hogy mi ne erre építsük a kampányunkat. Tudtam, hogy igazam van, de azt is tudtam, hogy ebből mindenképpen baj lesz. Ha tényleg eltér a kampányunk a hivatalostól, akkor abból belső feszültségek keletkeznek, ha pedig mégis kikacsintunk a 3,60-as kenyérre utalva, akkor tudatosan becsapjuk a választót. Ez önmagában sem helyes, de később hatványozottan vissza is üt ránk. Ma is emlékszem az érzésre, hogy hát ezt most muszáj kimondanom, és már az is baj, hogy kimondom, de ha nem mondom ki, abból más módon még nagyobb baj lesz. Éreztem, hogy ebből jól kijönni nem lehet.

Volt‑e olyan ember a politikában, akiben feltétel nélkül megbízott?

Igen, Vitányi Iván. Már a nyolcvanas évektől ismertem, aztán az MSZP-ben sokáig dolgoztunk együtt. Sosem fordult elő, hogy bármely mondatáról kétértelműséget feltételezzek. A másik ilyen ember Kiss Péter volt, akivel lassan alakult ki a kölcsönös rokonszenv, annyira távolról indultunk. De a kilencvenes évek második felében már nagyon sok mindenben egyetértettünk és együttműködtünk. Rettenetes, hogy ezt kell mondanom: beszéltem a temetésén. Ott is azt mondtam, hogy barátok voltunk, de ami a politikában többet számít, szövetségesek is. Bajnaiban szintén megbíztam, őt is a szövetségesemnek tekintettem, bár azt nem gondoltam, hogy mindig igaza van. Az egy másik kérdés.

Mi volt a csúcspont a pályáján? Amikor úgy érezte, érdemes volt belevágni?

A 2002-es választási győzelem pillanatai. Nemcsak a siker miatt, hanem mert úgy éreztem, történelmi fordulóponton sikerült megakadályozni, hogy rossz irányba induljon az ország, és lehetőséget kaptunk rá, hogy valami jó kezdődjön el. Euforikus érzés volt, hogy ennek a változásnak a részese lehetek.

Mi volt a mélypont? Amikor úgy érezte, nem érdemes ezt csinálni?

Nem 2010-ben, inkább 2008-ban következett be. Abban az évben sem a talán magától értetődőbbnek tűnő őszi időszakban, amikor kitört a pénzpiaci világválság, hanem már tavasszal, amikor leállítottuk a reformokat. Akkor rövid ideig éppen naplót is írtam, ami tele van olyan bejegyzésekkel, hogy ennek így nincs semmi értelme, feleslegesen küzdöttünk, nem tartunk semerre. Az volt az érzelmi mélypont. Ennél azt is jobbnak tartottam volna, ha ellenzékbe vonulunk. Azzal együtt lehet élni. A céltalan politizálással nem.

Mi vezetett ahhoz, hogy egy ponton úgy érezte, elég volt, felhagy a politikussággal?

2012 végén hoztam meg a döntést, hogy nem leszek országgyűlési képviselő a következő parlamenti ciklusban, pártbeli tisztségekre pedig már korábban sem pályáztam. Amikor 2010-ben vesztettünk, arra volt érzelmi felkészülési idő. Körülbelül tudtam, mi az én hibám, mi másé, és mi benne, ha úgy tetszik, a történelmi pech. Attól még nem kell úgy érezni, hogy elég volt. De nagyjából az első kétharmados Fidesz-ciklus közepén egyszerűen az volt az érzésem, hogy nem csinálunk ellenzékben semmit. Nem vezet sehova, amit csinálunk, nem látom, mitől lenne a helyzet akár csak két centivel jobb attól, hogy én ott ülök. Az „elég volt” érzés azt jelentette, hogy nincs olyan általam betölthető politikai szerep, ami segíteni vagy javítani tudna az ország vagy akár a saját pártom helyzetén. Sőt, lehet, hogy magamnak is, meg másnak is ártok, ha tovább csinálom. Tehát a döntés, hogy „elég volt”, az ellenzéki létben való csalódás miatt következett el.

Ha ma kezdhetné, lenne megint politikus?

Habozás nélkül. Tudom, hogy őrülten hangzik, de ha újrakezdeném, most, az országnak ebben az állapotában is így döntenék, mert mégiscsak meg kellene próbálni… … …

